Kan Scorsese lage den nye «Sopranos»?: Hollywood-gigantene i kø for tv-jobber
ARTIKKELEN ER OVER NI ÅR GAMMEL Suksesseriene «The Sopranos», «The Wire» og «Six Feet Under» har de siste 10 årene lagt grunnlaget for noe som kan regnes som en institusjon innenfor amerikansk tv-titting - det som på folkemunne kalles for «HBO Super Sunday». Nå slåss Hollywood-gigantene om å få være med på ferden videre. I 2010 og 2011 kommer det serier på den amerikanske kabelgiganten HBO der alle fra Oscar-grossisten Martin Scorsese til «The Hurt Locker»-regissøren Katryn Bigelow er involvert. I Norge er det NRK som har førsteretten på HBOs serier, mens nordiske Canal Plus har rettighetene for betal-tv. Gangsterserie Det er «Miraculous Year», skapt av manusforfatteren Joe Logan («The Aviator», «Gladiator» og «Any Given Sunday»), som har lokket årets Oscar-favoritt Bigelow til tv-formatet igjen. Hun skal regissere piloten og fungere som produsent. Hun har tidligere regissert episoder for «The Wire»-skaper David Simons gamle tv-serie «Homicide: Life on the Streets». «Miraculous Year» handler om livet til en New York-familie sett fra øynene til en karismatisk, men selvdestruktiv Broadway-regissør. Filmingen begynner i mai, skriver Hollywood Reporter. Også «Shutter Island»-aktuelle Martin Scorsese har tatt seg tid til å lage tv mellom slagene i Hollywood. I høst er det amerikansk premiere på storsatsningen «Boardwalk Empire», der Scorsese har regissert piloten og står med produsentansvar. Serien handler om gamblingbyen Atlantic Citys fremvekst på 1920-tallet og er skapt av tidligere «The Sopranos»-forfatter Terrence Winter. Steve Buscemi spiller hovedrollen som politikeren og gangsteren Nucky Thompson. Terrence Winter og Steve Buscemi har samarbeidet sammen tidligere i «The Sopranos», hvor de blant annet lagde den prisbelønte episoden «Pine Barrens». «Band of Brothers»-oppfølger Tom Hanks og Steven Spielbergs krigsminiserie «Band of Brothers» ble en gigantisk suksess da den ble vist på HBO i 2001. I mars er de tilbake på amerikanske tv-skjermer med mer episk andre verdenskrig-action i oppfølgeren «The Pacific». Her er imidlertid fallskjermjegernes marsj gjennom Nazi-Europa byttet ut med marinekorpsets sjøslag mot japanske styrker i Stillehavet. En affære som av Hanks og Spielberg beskriver som blodigere, skitnere og tøffere enn det forgjengerne i «Band of Brothers» måtte bryne seg på. Ny seriemorder David Milch har tidligere stått bak den skitne og naturtro westernserien «Deadwood» hos HBO. Når han nå vender tilbake til kabelkanalen for å lage tv-serien «Luck», har han «Heat»-regissør Michael Mann med seg på laget. Serien begynner filmingen i april og handler om livet på en amerikansk veddeløpsarena, skriver Variety. Oscar-vinneren David Fincher har tidligere regissert seriemorderklassikerene «Seven» og «Zodiac». Nå har han tatt på seg oppgaven med å skremme vannet av HBO-seerne i den kommende serien «Mind Hunter» sammen med Charlize Theron og «Dexter»-produsent Scott Buck. Seriestart er ventet i 2011.
I 2010 er tv-formatet mer hot en noen gang. Nå strømmer Kathryn Bigelow, Martin Scorsese og Hollywood-gigantene til den amerikanske kabelgiganten HBO.